Elering AS (edaspidi Elering) algatas 14.04.2025 avaliku konsultatsiooni uute Elering AS gaasi ülekandevõrguga liitumise tingimused kehtestamiseks ning palus turuosalistel esitada omapoolsed kommentaarid ja ettepanekud hiljemalt 29.04.2025. Avaliku konsultatsiooni raames esitati üks tagasiside ning Elering tänab turuosalisi esitatud kommentaaride ja ettepaneku eest.
Elering tutvustas 20.06.2025 toimunud gaasituru nõukojas avaliku konsultatsiooni raames esitatud ettepanekuid ning Eleringi vastuseid. Järgnevalt on ära toodud avalikul konsultatsioonil esitatud tagasiside kirjalikult koos Eleringi vastustega. 

1. Muudatusettepanekud seoses liitumistasu maksmisega
Tüüptingimuste p-d 3.4.1.1–3.4.1.3 näevad ette liitumistasu osamaksete osakaalud. Kui varasemalt tuli liitumistasu tasuda kolme osamaksena vastavalt 20%, 30% ja 50%, siis muudatusettepaneku kohaselt oleks liitumistasu esimene osamakse 75%, teine osamakse peab moodustama koos esimese osamaksega kokku 90% liitumistasust ning kolmas osamakse moodustab ülejäänud summa liitumistasust vastavalt tegelikele ehitustööde ja seonduvate tööde kuludele, millest on maha arvestatud kliendi poolt esimese ja teise osamaksega tasutud summad. Muudatuse põhjuseks on arusaam, et kehtiv liitumistasu esimese (20%) ja teise (30%) osamakse osakaal kogu liitumistasust ei ole liitujatele majanduslikult motiveeriv, mistõttu on võimalik liitumislepingu allkirjastamine ja esimese osamakse tasumine ilma kindla kavatsuseta projekti realiseerida.
Seisukoha esitajad selgitavad, et gaasivõrguga liitumiste tasud ulatuvad kümnetesse miljonitesse eurodesse. Nt 50 miljoni eurose liitumise korral tuleb esimese osamaksena tasuda 10 miljonit eurot, teise osamaksena 15 miljonit eurot. Seisukoha esitajate hinnangul on tegemist suurte summadega, milliste kandmisel kliendi poolt tuleks eeldada, et klient soovib reaalselt projekti ellu viia. Seejuures muudatusettepaneku vastuvõtmise korral tuleks kliendil 50 miljonilisest liitumistasust esimese osamaksena tasuda 37,5 miljonit eurot ja teise osamaksena koos esimese osamaksega kokku aga 45 miljonit eurot. Seisukoha esitajate hinnangul võivad sellised liitumistasu osamaksud projekti algetapis liitujat ebamõistlikult koormata ning osutuda põhjendamatult suureks.
Seetõttu teevad seisukoha esitajad ettepaneku tüüptingimuste p 3.4.1 kehtivad osamaksete osakaalud jätta samaks ja neid mitte muuta. Alternatiivselt teevad seisukoha esitajad ettepaneku kehtestada osakaalud selliselt, et need oleksid vastavalt 30%, 40% ja 30%. See sarnaneb ühtlasi elektrivõrguga liitumisel liitumistasu osamaksete osakaaludele, millisel juhul kuulub esimese osamaksena tasumisele 20%, teise osamaksena 50% ja kolmanda osamaksena 30% liitumistasust.
Lisaks näeb tüüptingimuste p 3.4.1.2 ette, et liitumistasu teine osamakse tasutakse 20 päeva jooksul pärast liitumispunkti ehitamise hanke eduka pakkuja selgumist ja enne hanke võitjaga töövõtulepingu sõlmimist.
Seisukoha esitajate hinnangul on 20 päevane tähtaeg nii suuresummaliste kohustuste täitmiseks liiga lühike, seejuures võib hanke tulemusel maksumus ka oluliselt muutuda ning tasumisele kuuluv summa veelgi suureneda. Veel enam, juhul kui Elering jääb muudatusettepaneku juurde, mille kohaselt osamaksete osakaale oluliselt muudetakse, on tasumisele kuuluvad esimene ja teine osamakse kokku oluliselt suuremad. Seisukoha esitajad teevad ettepaneku määrata ka teise osamakse tasumiseks pikem tähtaeg, s.o vähemalt 45 päeva.
Kõnealused muudatused puudutavad ka liitumislepingu tüüpvormi lisa nr 3.
Eeltoodust tulenevalt teevad seisukoha esitajad ettepaneku muuta tüüptingimuste p-i 3.4.1 ning sõnastada see järgmiselt:
„3.4.1. Klient maksab ehitustööde ja seonduvate tööde maksumuse alljärgnevalt:
3.4.1.1. esimene osamakse tasutakse liitumislepingu sõlmimisest alates 60 päeva jooksul. Esimene osamakse on 20% [ALT: 30%] liitumislepingus sätestatud prognoositud ehitustööde ja seonduvate tööde maksumusest;
3.4.1.2. teine osamakse tasutakse 20 45 päeva jooksul pärast liitumispunkti ehitamise hanke eduka pakkuja selgumist ja enne hanke võitjaga töövõtulepingu sõlmimist. Teine osamakse on 30% [ALT: 40%] liitumislepingus sätestatud prognoositud ehitustööde ja seonduvate tööde maksumusest. Võrguettevõtja esitab kliendile vastava arve hiljemalt viie (5) tööpäeva jooksul pärast hanke eduka pakkuja selgumist;
3.4.1.2.1. liitumistasu esimese ja teise osamaksega tuleb kokku tasuda sellel hetkel teadaolevatest liitumislepingu täitmiseks teostatavate tööde prognoositud ja tegelike kulude maksumusest 50% [ALT: 70%]. Kui esimese ja teise osamakse summa jääb alla viidatud määra, sõlmivad võrguettevõtja ja klient liitumislepingu muutmise kokkuleppe liitumistasu suuruse muutmiseks;
3.4.1.3. ülejäänud osamaksed on ülejäänud osa tegelikest ehitustööde ja seonduvate tööde kuludest,
millest on maha arvestatud kliendi poolt vastavuses punktidega 3.4.1.1 3.4.2 ja 3.4.1.2 3.4.3 tasutud
summad, vastavalt võrguettevõtja poolt esitatud arvetele.“
Eleringi vastus:
Selgitame, et liitumistasu osamaksete osakaalude muutmise eesmärk (esimene osamakse 75 % ja teine osamakse 15 %) on piirata võimalust ülekandevõrgus vaba ressurssi pikaajaliselt broneerida. Erinevalt teie poolt viidatud elektrivõrguga liitumisele, ei ole gaasi ülekandevõrguga liitumisel kehtestatud õigusaktidega tagatise võimaldamisel kohustust ega täiendavaid nõudeid liitumistaotluse esitamisel. Eleringi poolt kehtestavad liitumistasu osamaksete osakaalude muutmisel on liituja poolt tasutava esimene  osamakse tagatise laadne meede saamaks kindlust, et liitumist soovitakse ka tegelikkuses lõpuni ellu viia. Sealjuures erinevalt tagatisest, kuna liitujal on võimalus liitumislepingust igal ajahetkel taganeda, säilib tal pärast kulude kinnipidamist võimalus tasutud liitumistasu tagasi saada.
Liitumistasu osamaksete osakaalude muutmata jätmisel ei ole Eleringil võimalik väljastada majanduslikult perspektiivseid liitumispakkumusi, sest esitatud liitumistaotlustega ja kehtivate liitumispakkumustega broneeritud võimsus (10.03.2025 oli ülekandevõrgus broneeritud tarbimisvõimsus ca 4 700 MW) tingib vajaduse paralleelse ülekandevõrgu ehitamiseks. Kuna Elering peab võrguanalüüsis võtma arvesse kõiki liitumistaotluseid, kehtivaid liitumispakkumusi ja võrgulepinguid, siis tähendab see ebamõistlikult kõrge maksumusega ja tähtajaga liitumispakkumuste väljastamist. Liitumistasu osakaalude muutmise järgselt on Eleringil võimalik võrguanalüüsis võtta arvesse vaid need liitumislepingud, mille osas on liituja poolt tasutud liitumistasu esimene osamakse, ning kus on kliendi poolt antud Eleringile kindlus, et projekti realiseerimisega liigutakse edasi. Seega ei saa Elering nõustuda teie poolt esitatud muudatusettepanekuga.
Samuti selgitame, et liitujal on aega liitumislepingu punkti 2.4 kohaselt 30 päeva hanke pakkumuse kooskõlastamiseks, millega nõustumise järel esitatakse kliendile liitumistasu teise osamakse arve. See tähendab, et liitujal on võimalik enne teise osamakse arve väljastamist veel täiendavalt 30 päeva aega valmistuda ette liitumistasu teise osamakse tasumiseks, kuid samas võimaldab liitumistasu teise osamakse lühem tähtaeg lühendada hankepakkumuste kehtivuse perioodi. Eleringile on töövõtjad  esitatud tagasiside, et hankepakkumuste pikk kehtivusperiood piirab pakkumuste esitajate arvu seda põhjusel, et pakkujate poolt esitatud tellimuste päringud tehastele on lühema kehtivusega. Seega on Eleringi hinnangul ka teise osamakse tasumise tähtaeg 20 päeva koos hankepakkumuse kooskõlastamise tähtajaga 30 päeva piisav aeg liitumistasu teise osamakse tasumise ettevalmistamiseks.   
2. Muudatusettepanekud seoses liitumistaotluse menetlemisega
Tüüptingimuste p-d 3.1.3 ja 3.1.6
Tüüptingimuste p 3.1.3. muudatusettepaneku kohaselt jäetakse välja täpsustus, et liitumistaotlus loetakse vastuvõetuks järgmisel tööpäeval pärast menetlustasu laekumist, ning nähakse ette, et võrguettevõtja teavitab klienti liitumistaotluse vastuvõtmisest kümne tööpäeva jooksul pärast menetlustasu laekumist.
Seisukohtade esitajate hinnangul jääb pakutud tüüptingimuse sõnastuse puhul tegelik liitumistaotluse vastuvõtmise aeg ebaselgeks ning võib vastavalt võrguettevõtja teavitamise ajale 10 tööpäeva jooksul tekitada olukordi, kus varem esitatud nõuetekohased liitumistaotlused loetakse vastu võetuks hiljem kui hiljem esitatud taotlused. See omakorda omab mõju liitumise järjekohale. Vajalik oleks fikseerida liitumistaotluse selge vastuvõtmise kuupäev, mis kohalduks nõuetele vastava liitumistaotluse suhtes, sh juhul, kui liitumistaotluses on puudused, kuid need kõrvaldatakse määratud tähtaja jooksul.
Seisukohtade esitajad teevad ettepaneku muuta tüüptingimuste punkte 3.1.3 ja 3.1.6 ning sõnastada need järgmiselt:[footnoteRef:2] [2:  Muudatusettepanekus on mahakriipsutatult esitatud ettepanek teksti kustutamise kohta, allajoonitult
ettepanek teksti täiendamise kohta. Seejuures seisukoha esitajate ettepanekud on esitatud paksus tekstis ning
Eleringi poolt tehtud muudatused tavalises (mittepaksus) tekstis.] 

„3.1.3. Liitumistaotluse kontrollimist alustatakse pärast menetlustasu laekumist. Võrguettevõtja kontrollib liitumistaotlusega esitatud andmeid ning teavitab klienti puudustest vastavalt punktides 3.1.4 ja 3.1.5 toodud tähtaegadele. Puuduste mitteesinemisel ning pärast menetlustasu laekumist loetakse liitumistaotlus võrguettevõtja poolt vastuvõetuks menetlustasu laekumisele järgmisel tööpäeval. Võrguettevõtja teavitab klienti liitumistaotluse vastuvõtmisest kümne (10) tööpäeva jooksul pärast menetlustasu laekumist ja informeerib teda tähtajast, mille jooksul esitatakse liitumislepingu pakkumine. Nõuetele vastav liitumistaotlus loetakse võrguettevõtja poolt vastuvõetuks menetlustasu laekumisele järgneval tööpäeval.
3.1.6. Võrguettevõtja edastab kümne (10) tööpäeva jooksul, pärast kliendi poolt korrigeeritud taotluse esitamist, kliendile teate taotluse nõuetekohasusest või loetelu korrigeeritud taotluses esinenud puudustest. Taotlus loetakse vastuvõetuks puuduste kõrvaldamisele või menetlustasu laekumise päevale järgneval tööpäeval, sõltuvalt sellest, kumb on hilisem nõuetekohasuse teate esitamisest võrguettevõtja poolt.“
Eleringi vastus:
Selgitame, et kümne tööpäeva puhul on tegemist Eleringile mõistliku aja tagamiseks liitumistaotluse ja selle lisade kontrollimiseks (sh korrigeeritud dokumentide kontrollimiseks), mille järel väljastatakse teatis taotluse nõuetekohasuse kohta või esinenud puuduste kohta. 
Pärast taotluse vastuvõtmist on Eleringil liitumistingimuste punkti 2.9 kohaselt aega 90 päeva jooksul liitumispakkumuse väljastamiseks. Teie poolt esitatud muudatusettepanek tähendab liitumistaotluse vastuvõtmist enne 90 päevase perioodi algust ning see tähendab, et Elering peab läbi viima mahukad võrguanalüüsid ja koostama tehnilise lahenduse ning need kooskõlastamine ettenähtust lühema aja jooksul. Seega me ei saa teie poolt esitatud ettepanekuga nõustuda põhjusel, et Eleringile oleks tagatud mõistlik aeg liitumispakkumuse koostamiseks. 
Alternatiivina on Eleringil võimalik kaaluda liitumistingimuste punktides 3.1.3 ja 3.1.6 kehtestada, et liitumistaotluse vastuvõtmise või puuduste kohta edastab Elering vastava teatise ainult kümnendal tööpäeval, kuid sellisel juhul pikeneb liitumistaotluse menetlemise aeg.
3. Muudatusettepanekud seoses liitumislepingu pakkumisega
3.1) Tüüptingimuste p 3.2.1.
Tüüptingimuste p-s 3.2.1 on ettenähtud, milliseid andmeid peab kajastama liitumispakkumine. Kuigi tegemist on mitteammendava loeteluga, on seisukohtade esitajate hinnangul vajalik kohustuslikuna esitatavate andmete nimekirja täiendada. Pakkumises tuleks käsitleda ka erinevate tegevuste kuluridu ning tuua välja võrguinvesteeringute etapiviisilisus vastavalt taotletavale võimsusele.
Eeltoodust tulenevalt teevad seisukoha esitajad ettepaneku muuta tüüptingimuste p-i 3.2.1 alapunkti 3.2.1.6 ning sõnastada see järgmiselt:
„3.2.1.6. liitumistasu, tuues sealhulgas vastavalt taotletavale võimsusele etapiviisiliselt (esiteks liitumispunktiga seotud kulud ja teiseks võrguinvesteeringutega seotud kulud) välja erinevate tegevuste kuluread;“
Eleringi vastus:
Liitumistingimuste punktis 3.2.1.6 on toodud loetelu liitumispakkumuses sisalduvatest olulistest andmetest. Vastavalt Elering AS gaasi ülekandevõrgu liitumistasu ja tarbimis- ning tootmistingimuste muutmise tasu arvestamise metoodikale on liitumistasu lepingu mõistes ühtne tervik, mis sisaldab projekteeritavate ja ehitatavate gaasipaigaldiste rajamisega seonduvatest kuludest (ehitustööde ja seonduvate tööde maksumus), menetlustasust ja toimingutasust. Etapiviisiliselt saab Elering liitumislepingu lisas 2 (liitumistasu kalkulatsioon) eristada kuluridadena liitumistasu eest teostatavate liitumispunkti ja võrgutugevdustöid võrguelementide kaupa, milledega seonduvate tööde  teostamiseks avaldatakse eraldi hanke riigihangete registris.
Võrgutugevdustöid saab Elering eristada võimsuse järgi ainult juhul, kui liitumispunkti valmimise järgselt on võimsuse tagamiseks vaja täiendavalt teostada üksteisest sõltumatuid võrgutugevdustööd torulõikudel, mis piiravad kogu liitumisvõimsuse kasutusele võtmist. Sellisel juhul eristab Elering võrgutugevdustöid etapiviisiliselt liitumislepingu punktis 1.8 (analoogselt elektri liitumisega), kus eristatakse teostatavaid töid etappide kaupa:
· 1. etapp liitumispunkti rajamine ja maksimaalne tagatav võimsus liitumispunktis pärast selle valmimist;
· 2. etapp võrgutugevdustööd X ja maksimaalne tagatav võimsus liitumispunktis tingimusel, et esimese etapi tööd on valminud;
· 3. etapp võrgutugevdustööd Y ja maksimaalne tagatav võimsus liitumispunktis tingimusel, et esimese ja teise etapi tööd on valminud;
· jne…;
3.2) Tüüptingimuste p 3.2.2
Tüüptingimuste p 3.2.2 näeb ette, et liitumislepingu pakkumine kehtib 180 päeva. Seisukoha esitajad soovivad välja tuua, et toetavad nimetatud tüüptingimust.
Eleringi vastus:
Täname tagasiside eest!
3.3) Tüüptingimuste p 3.2.5
Tüüptingimuste p-s 3.2.5 nähakse ette, et pärast liitumislepingu pakkumise esitamist kliendile on võrguettevõtjal õigus muuta kliendi kirjalikul nõusolekul liitumise põhimõttelist tehnilist lahendust.
tingimusel, et prognoositav liitumistasu ei suurene ning liitumislepingu pakkumises toodud tehnilised parameetrid ei halvene.
Seisukoha esitajad paluvad selgitust, kas mõistavad õigesti, et tüüptingimuste p-i 3.2.5 ja selles tehtud muudatuste kohaselt käsitleb liitumise põhimõtteline tehniline lahendus ainult liitumispunktiga seonduvat, kuid mitte kaasnevaid võrguinvesteeringuid.
Eleringi vastus:
Selgitame, et käesolev punktis toodud põhimõttelise tehnilise lahenduse all on Elering eeskätt mõelnud liitumispunkti (sh uue gaasisisestusjaama ja selle ühendamiseks ülekandevõrguga torustiku rajamist), kuid sama põhimõte on kliendi nõusolekul rakendatav ka võrguinvesteeringute (võrgutugevduste) tehnilise lahenduse osas. Võrgutugevduste põhimõttelise tehnilise lahenduse muutmine võib osutuda asjakohaseks kui olemasoleva gaasitorustiku rekonstrueerimise asemel, mis sisuliselt tähendab olemasoleva torustiku uueks ehitamist, on nii liitumistasu kui ka gaasiga varustamise tagamiseks otstarbekam ehitada täiendav torustik.

4. Muudatusettepanekud liitumislepingu tüüpvormis (Lisa 2) seoses poolte õiguste ja kohustustega ja tüüpvormi lisadega
4.1) Liitumislepingu tüüpvormi tingimuste p-d 2.5 ja 3.5
Liitumislepingu tüüpvormi tingimusi plaanitakse täiendada p-ga 2.5, millega nähakse ette, et klient on teadlik asjaolust, et põhivõrguettevõtja lepingu täitmiseks vajalike projekteerimis- ja ehitustööde teostamiseks või teenuste osutamiseks läbiviidud hangete tulemusel sõlmitud töövõtulepingud võivad ette näha hinna indekseerimist, mille tõttu võib hangete maksumused hilisemalt muutuda.
Põhivõrguettevõtja teavitab klienti kümne (10) töökalendripäeva jooksul hindade indekseerimise tõttu toimunud hangete maksumuste muutusest. Samasisulise tingimuse näeb ette tingimuste p 3.5.
Seisukoha esitajate hinnangul ei ole antud muudatusettepaneku puhul arusaadav, millistele tingimustele peab põhivõrguettevõtja poolt sõlmitavates töövõtulepingutes ette nähtav hinna indekseerimine vastama. Indekseerimise tulemusel võivad tööd kallineda. Seetõttu võib indekseerimine ning selle põhjused osutuda liialt subjektiivseks ja kliendi jaoks ettearvamatuks ja määramatuks. Seisukoha esitajad teevad ettepaneku kõnealust muudatusettepanekut täiendada hinna indekseerimise tingimustega või ettepanekust loobuda.
Lisaks juhivad seisukoha esitajad tähelepanu, et muudatusettepanekus on viidatud töökalendripäevale.
Eleringi vastus:
Täname tähelepanu juhtimise eest! Elering nõustub esitatud ettepanekuga osaliselt ning kehtestame liitumistingimuste punkti 2.5 vabatahtlikul kujul ehk hinna indekseerimine on lubatud ette näha liitumislepingu täitmiseks sõlmitavas hankelepingus kliendi nõusolekul. Täiendavalt selgitame, et hinna indekseerimine töövõtulepingus võimaldab vähendada riski, et liitumislepingu täitmiseks avaldatud hankes esitatakse kõrge maksumusega pakkumus või üldsegi pakkumuste mitte laekumist.   
4.2) Liitumislepingu tüüpvormi tingimuste p 2.9
Liitumislepingu tüüpvormi tingimuste p 2.9 plaanitakse täiendada selliselt, et kliendil on õigus saada võrguettevõtjalt teavet lepingu täitmiseks korraldatud hangete kohta, samuti nõuda võrguettevõtjalt lepingu täitmiseks tehtavate ning kliendi poolt liitumistasuna maksmisele kuuluvate kulutuste dokumentaalset tõendamist ja põhjendusi selliste kulude kohta, mida on võrguettevõtjal võimalik kliendile väljastada seaduse alusel või töövõtja loal, kellega on sõlmitud lepingu täitmiseks läbiviidud hanke järel töövõtuleping.
Seisukoha esitajatele hinnangul piiratakse muudatusega kliendile teabe esitamist. Seejuures ei ole seaduses otsesõnu sätestatud, millist infot võib võrguettevõtja gaasivõrguga liitumislepingust tulenevalt kliendile avaldada. Seisukoha esitajate arusaamise kohaselt puudub aga vajadus kliendile teabe esitamata jätmiseks, samuti võib üldsõnaline piirang tekitada ebavajalikke vaidlusi. Seisukoha esitajatele jääb piirangu vajadus arusaamatuks ning teevad ettepaneku sellest loobuda. Alternatiivselt võiks teabe väljastamisest keeldumise aluseid täpsustada, mh näitlikustada.
Eleringi vastus:
Selgitame, et käesoleva punkti muudatus on sisse viidud liitumislepingu täitmiseks Eleringi ja töövõtja vahel sõlmitava konfidentsiaalsuskohustuse nõude tõttu. See tähendab, et juhul, kui liituja esitab nõude dokumentaalsete tõendite esitamiseks, siis Eleringil ei pruugi olla praktikas seda võimalik täita kõikide dokumentide osas, kuna nt teatud Eleringi töövõtja ja seadmete tootjate vahelised lepingud on konfidentsiaalsed ja selles sisaldub kolmandate osapoolte ärisaladus. Seega on varasemalt Eleringi töövõtjad, viidates hanke loogikale ja töövõtja ärisaladusele, keeldunud  andmast nõusoleku dokumentide edastamiseks kolmandatele isikutele, mis on töövõtja ja tema lepingupartneri vahel. Eleringile saab esitada aga jätkuvalt tööde kulu vastava akti näol, aga üldistatud kujul. Jätkuvalt on liitumislepingu punkti 3.8 alusel Eleringi kohustus nõuda liitumistasuna vaid tegelikke ja põhjendatud kulusid, mida Elering peab jätkuvalt tõendama.

4.3) Liitumislepingu tüüpvormi tingimuste p 2.13
Liitumislepingu tüüpvormi tingimusi plaanitakse täiendada p-ga 2.13, mille kohaselt võrguettevõtja korraldatava hanke ebaõnnestumisel (sh hankele pakkumuste mittelaekumisel) võrguettevõtjast sõltumatutel asjaoludel, pikeneb liitumislepingu täitmise tähtaeg aja võrra, mis kulub kordushanke läbiviimiseks. Kordushanke ebaõnnestumisel on liitumislepingu pooled kohustatud pidama läbirääkimisi liitumislepingu täitmise tähtaja pikendamiseks.
Seisukoha esitajate hinnangul on muudatusettepanek mõnevõrra ebamäärane ning kliendi seisukohalt ebaõiglane, pannes kogu hanke ebaõnnestumise riski kliendile. Hanke korraldaja ehk võrguettevõtja peab tagama, et hange nõuetekohaselt ja ettenähtud tähtaegade jooksul läbi viiakse. Lisaks on muudatusettepaneku kohaselt ette nähtud, et liitumislepingu täitmise tähtaeg pikeneb siis, kui hanke ebaõnnestumine on tingitud võrguettevõtjast sõltumatutel asjaoludel, kuid neid võimalikke asjaolusid ei ole välja toodud, mistõttu võib selle sisu jääda ebamääraseks ning potentsiaalselt poolte vahel vaidlusi tekitada. Seisukoha esitajad teevad ettepaneku sellest loobuda või alternatiivselt näha ette konkreetsed võrguettevõtjast sõltumatud asjaolud, mille korral tingimust rakendatakse.
Eleringi vastus:
Selgitame, et Elering ei saa liitumistingimustes kehtestada Eleringist sõltumatutest asjaoludest ammendavat loetelu. Käesolevas punktis on hanke ebaõnnestumise all mõeldud eelkõige olukorda, kus Eleringil ei ole võimalik liitumislepingu alusel tähtaegselt ja nõuetekohaselt läbi viidud hankemenetluse järel sõlmida töövõtjaga hankelepingut. Nimetatud juhtudeks on näiteks olukorrad, kus avaldatud hankele ei laeku ühtegi pakkumust või kui hankele laekunud pakkumused ei ole nõuetekohased (ei kvalifitseeru) ning välistatud ei ole muude Eleringist sõltumatute asjaolude esinemine. Samuti märgime, et käesolev punkt ei kohaldu juhul, kui hanke ebaõnnestumise põhjustab Eleringi tegevus.
4.4) Liitumislepingu tüüpvormi tingimuste p 7.7
Liitumislepingu tüüpvormi tingimuse 7.7 muudatusettepaneku kohaselt ei pea võrguettevõtja p 7.5 alusel tagastama kliendile 30 päeva lepingu lõppemisel jooksul summat, mille üle toimub poolte vahel vaidlus.
Seisukohtade esitajad mõistavad muudatusettepaneku kohaselt tingimust 7.7 selliselt, et vaieldava summa üle ei kuulu seega arvestamisele ka viivis. Kui võrguettevõtjal puudub kohustus summat tagastada, ei saa ta ka olla selles osas viivituses. Seisukohtade esitaja hinnangul ei oleks see tulemus õiglane juhul, kui vaidluse tulemusel selgub, et summa oleks tulnud kliendile siiski tagastada. Seisukoha esitajad teevad ettepaneku tingimuse p 7.7 muutmisest loobuda või täiendada tingimust täiendavalt, et juhul, kui summa kuulub tagastamisele, arvestatakse viivist alates 30 päeva möödumisest lepingu lõppemisest.
Eleringi vastus:
Selgitame, et liitumislepingu lõppemisel muul alusel kui selle nõuetekohasel täitmisel (ülesütlemisel või lepingust taganemisel kliendi poolt) peab Elering liitumistasu kliendile tagastama 30 päeva jooksul alates lepingu lõppemisest. Taganemisavalduse saamise järel alustab Elering viivitamatult liitumislepingu lõpetamise toimingutega ja juhul, kui Elering on avalduse esitamise hetkel sõlminud liitumislepingu täitmiseks töövõtulepingu, siis peab Elering omakorda lõpetama sõlmitud töövõtulepingu ning välja selgitama liitumisprotsessis tekkinud põhjendatud ja vajalike kulude suuruse (liitumistasu suuruse, mis ei kuulu tagastamisele) ning saama ülevaate juba tarnitud seadmetest, mis kuuluvad üleandmisele Eleringile, ja seadmetest, mis kuuluvad üleandmisele liitujale. Selleks peab Elering esmalt saama töövõtulepingu alusel kuluaruanded, milleks töövõtja peab omakorda tühistama seadmete tellimused ja ülevaate seadmetest, millede tellimus on juba täidetud ning saama kolmandatelt osapooltelt kuluaruanded tarnitud seadmete ja tühistatud tellimuste eest.
Pärast töövõtja kuluaruannete esitamist peab Elering kontrollima tekkinud kulude põhjendatust ja vajalikkust, mis võib tähendada vastavate täpsustavate päringute esitamist nii Eleringi kui ka töövõtja poolt.
Samuti võib liituja vaidlustada tekkinud kulude suurust, mis ei kuulu tagastamisele ja see tingib täiendavate selgituste ja päringute esitamist, kuid liitumistasu tagastamise tähtaeg selle võrra ei pikene. 
Seega on tagastamisele kuuluva liitumistasu suuruse väljaselgitamine sõltuv nii liitujast kui ka kolmandatest osapooltest, mistõttu 30 päeva alates lepingu lõppemisest ei pruugi olla piisav aeg tagastamisele kuuluva liitumistasu suuruse väljaselgitamiseks liitumislepingute puhul, mille täitmine on jõudnud hilisemasse etappi. Kõik liitumisest tingitud kulud tuleb MGS-i alusel kanda kliendil. Põhjusel, et  Eleringile tekkivad täiendavad kulud viivitusintressi näol on tingitud kliendi tegevusest, ei ole põhjendatud selliste kulude kandmine Eleringi poolt. Eeltoodu põhjal ei saa Elering nõustuda teie poolt esitatud ettepanekuga muudatusest loobumiseks või selle muutmiseks.

4.5) Liitumislepingu tüüpvormi Lisa 2 (liitumistasu kalkulatsioon)
Liitumislepingu tüüpvormi Lisas 2 on toodud liitumistasu kalkulatsioon. Lisas toodud tabeli kohaselt tuuakse liitumistasu välja kolme komponendi üldiste summadena, need on toimingutasu, liitumiseks rajatavate paigaldistega seonduvad kulud ja muud prognoositud vajalikud kulud liitumislepingu täitmiseks.
Seisukohtade esitajate tuleks liitumiseks rajatavate paigaldistega seonduvad kulud ja muud prognoositud vajalikud kulud liitumislepingu täitmiseks välja tuua detailsemalt. Tegemist on väga suurte summadega, mistõttu nende detailsem kajastamine võimaldaks pakkuda suuremat ülevaatlikkust ja ettenähtavust ning tagada kujuneva tasu läbipaistvus.
Eleringi vastus:
Selgitame, et Eleringil ei ole võimalik detailselt eristada ja tuua välja liitumislepingu lisas 2 (liitumistasu kalkulatsioon) esitatud kalkulatsioonis liitumistasus sisalduvate võrguelementidega seonduvaid tööde maksumusi, mis hangitakse „võtmed kätte“ meetodil. Sellistel juhtumitel on töövõtjal õigus keelduda ärisaladusele ja hanke loogikale viidates näiteks paigaldatavate seadmete hinna ja tööjõukulude avaldamisest kolmandatele isikutele.
Saame nõustuda ettepanekuga osaliselt ning eristada liitumispakkumuse koostamisel liitumistasu kalkulatsioonis teostatavate tööde maksumusi etappide kaupa (nt liitumispunkti rajamine, torulõigu X rekonstrueerimine, torulõigu Y rekonstrueerimine jne).
5. Üldised tähelepanekud
5.1) Kehtivate liitumistingimuste puudumine
Elering teavitas 14.04.2025 pöördumises klientidele, et tunnistab alates 15.04.2025 seisuga kehtetuks hetkel kehtivad liitumistingimused ning uutele liitumismenetlustele enam neid ei kohaldata. Uutele liitumispakkumiste väljastamisel kohalduvad MGS § 18 lõikest 4 lähtuva loogika alusel käesolevaga avalikule konsultatsioonile esitatud liitumistingimused.
Seisukoha esitajad juhivad Eleringi tähelepanu sellele, et kuigi 15.04.2025 seisuga tunnistati kehtivad liitumistingimused kehtetuks, ei ole uusi liitumistingimusi veel vastu võetud. Elering on palunud tagasisidet tüüptingimuste osas alles 29. aprilliks 2025. Antud hetkel ei ole seega kehtivaid tüüptingimusi, mida saaks liitumismenetlustele kohaldada. Seisukoha esitajate hinnangul peaksid olemasolevad liitumistingimused kehtima seni, kuni Elering on vastu võtnud uued tüüptingimused.
Eleringi vastus:
Vastavavalt MGS § 18 lg 4 alusel puudub Eleringil kohustus kehtestada liitumistingimused tüüptingimustena. Gaasiturg on liitumistingimuste küsimuses üles ehitatud selliselt, kus võrguettevõtjal on vaid kohustus väljastada igale liitujale iga kord eraldi liitumistingimused. Elering on varasemalt vabatahtlikult soovinud koostada liitumise reeglid tüüptingimustena, et oleks paremini tagatud turuosaliste võrde kohtlemine. Seega sellises õiguslikus olukorras on tüüptingimuste olemasolu ja nende kehtivus aeg võrguettevõtja otsustada.  Sellest tulenevalt Elering ei nõustu esitatud märkusega, et 15.04.2025 kehtetuks tunnistatud liitumistingimused peaksid kehtima kuni uute liitumistingimuste kehtestamiseni. Tüüptingimuste kehtivuse lõppemise otsus oli tingitud asjaolust, et suurenenud liitumiste kontekstis ei tekiks ülekandevõrgu broneerimist ega võrgu võimsuse ebaausat ärakasutamist ning Elering kohtleb jätkuvalt kõiki liitujaid võrdselt ka praeguses olukorras.5.2) FSRU liitumisega seotud tingimused
Suur osa tüüptingimuste muudatustest puudutavad Pakrineeme liitumispunkti kaudu sisestatava ühekordse gaasi lasti (FSRU-l paiknev gaasilast) ülekandevõrku sisestamist. Seisukohtade esitajate hinnangul võiks kaaluda nende tingimuste osas eraldiseisva dokumendi koostamist.
Eleringi vastus:
Teie poolt viidatud liitumistingimustes FSRU liitumist käsitlevad punktid kohalduvad pikaajaliselt ühendatava ujuvterminaliga liitumisel. Ühekordse gaasi lasti sisestamise tingimused kehtestab Elering  eraldiseivate tüüptingimustega.
